Clemens Episcopus servus servorum Dei, dilecto filio Hugoni Abbati Monasterii Cluniac. ad Rom. Ecclesiam nullo medio pertinentis, Matisconensis Diœcesis salutem, et Apostolicam benedictionem. Exigit tuæ devotionis affectus, quo nos et Romanam Ecclesiam revereris, ut petitiones tuas quantùm cum Deo possumus ad exauditionis gratiam admittamus. Cum itaque, sicut exhibita nobis tua petitio continebat, pro necessariis Monasterii tui, et aliis tibi incumbentibus negotiis, multa te subire oporteat onera expensarum, quæ non potes sine subditorum tuorum subsidio supportare. Nos attendentes quod divisa in partes onera levius perferuntur, ac æquum reputantes et congruum, ut personæ tibi, et Monasterio tuo subjectæ tecum hujusmodi onera partiantur; tuis supplicationibus inclinati, ut ab omnibus et singulis Monasteriis, Prioratibus, Decanatibus, administrationibus, ac aliis locis et membris Cluniacensis Ordinis dicto Monasterio tuo mediatè, quocumque medio, vel immediatè subjectis, aut aliàs de ipso Ordine quomodolibet existentibus, et personis præsidentibus in eisdem, subsidium per te, et dilectos filios quatuor ex Diffinitoribus generalis Capituli ejusdem Ordinis proximè celebrandi moderandum, semel dumtaxat imponere, exigere, et recipere valeas, pro dictis oneribus supportandis. Non obstantibus felicis Recordationis Benedicti Papæ XII. prædecessoris nostri, et quibuslibet aliis constitutionibus, seu statutis, et consuetudinibus Monasterii, Prioratuum, et Decanatuum, administrationum, locorum, et membrorum, ac Ordinis prædictorum contrariis, necnon Privilegiis, indulgentiis, et litteris Apostolicis quibuscumque, specialibus, vel generalibus, quorumcumque tenorum existant, Abbatibus, Prioribus, Decanis, Monasteriorum, Prioratuum, Decanatuum, locorum, et membrorum ipsorumque conventibus, vel eorum alicui, vel aliquibus, aut quibusvis aliis communiter, vel divisim, sub quacumque forma, vel expressione verborum concessis, per quæ præsentibus non expressa, vel totaliter non inserta, effectus earum impediri valeat quomodolibet, vel differri, et de quibus, quorumque totis tenoribus de verbo ad verbum habenda sit in nostris litteris mentio specialis, tibi tenore præsentium de speciali gratia indulgemus. Nulli ergo, etc. Datum Avenioni XV. Kalendas Aprilis, Pontificatus nostri anno V.